Predkladacia správa

	Materiál je predkladaný na rokovanie vlády SR z vlastnej iniciatívy. Návrh vychádza zo žiadosti ŽSR o schválenie úveru so štátnou zárukou na 2 100 000 000 Sk a 100 % úrokov
na zabezpečenie financovania pokračovania realizácie investičných programov. 
	Vláda SR svojim uznesením č. 544/1999 k návrhu ekonomickej stabilizácie a transformácie ŽSR prvý raz komplexne reagovala na hospodársku situáciu ŽSR okrem iného aj v oblasti investičných rozvojových programov na financovaní, ktorých by sa mal podielať v zmysle zákona č. 258/1993 aj štát. V rámci tohoto uznesenia scenára č. 6 k nemu a dohody o zmluvnom pláne uzavretého na začiatku roku 2001 na základe úverových a ručiteľských podmienok medzi ŽSR, MDPT SR a MF SR, vláda súhlasila s finančným plánom financovania investícií, čo potvrdila aj uznesením vlády SR č. 830/2000 k projektu transformácie a reštrukturalizácie ŽSR. Vláda SR svojim uznesením č. 453 z 25. apríla  súhlasila okrem iného aj s poskytnutím úveru so štátnou zárukou Ľudovou bankou, a.s. vo výške 1. mld. Sk na financovanie investícií pre ŽSR.
	S návrhom na prevzatie štátnej záruky predkladá Ministerstvo dopravy, pôšt a telekomunikácií SR všetky prílohy v súlade so zákonom č. 386/2002 Z. z. o štátnom dlhu a štátnych zárukách a ktorým sa dopĺňa zákon č. 201/2002 Z. z. o Štátnej pokladnici a o zmene a doplnení niektorých zákonov. Je v súlade aj s uvedenými  uzneseniami vlády SR                  č. 544/1999, č. 830/2000 ako i so zákonom č. 231/1999 Z. z. o štátnej pomoci v znení zákona č. 434/2001 Z. z.. 
Železnice Slovenskej republiky po dôkladnom neverejnom výbere vykonanom v spolupráci s pracovníkmi MF SR a MDPT SR na základe indikatívnych ponúk vybrali na financovanie pokračovania realizácie investičných programov (príloha č. 9) v objeme 2 100 000 000 Sk Československú obchodnú banku, a.s.. Indikatívne parametre úverovej zmluvy sú uvedené v žiadosti ŽSR ako i v návrhu úverovej zmluvy. 
 MDPT SR súhlasí s prevzatím štátnej záruky na úver v navrhovanej výške                  2 100 000 000 Sk pre Železnice SR poskytnutý Československou obchodnou bankou, a.s. pre zabezpečenie pokračovania realizácie investičných programov.
Predmetný návrh bol dňa 9.12.2002 prerokovaný Poradným orgánom Úverového
a záručného výboru vlády SR. Na tomto rokovaní bol prítomný aj zástupca Úradu pre štátnu pomoc SR, ktorého pripomienky spolu s inými boli zapracované do návrhu.  Tento návrh bol dňa 11.12.2002 prerokovaný Úverovým a záručným výborom, ktorý ho odporúča vláde SR  schváliť. Požadované doplnenia  návrhu boli vykonané.
Návrh nevyvoláva žiaden dodatočný dopad na verejné financie na rok 2002.
Charakter materiálu nevyvolá žiadne obmedzenia vo vzťahu k sprístupneniu.